Храна в Древен Египет
Основна храна в Египет били хлябът и бирата. Хлябът се произвежда най-вече от пшеница, но също и от други зърнени култури и дори от лотос. Бедните се задоволявали с тази храна, като към нея прибавяли и фурми, смокини и грозде, или понякога приготвяли печена на дървена жарава патица или гъска. Обитателите на мочурливите местности ядели и стебла от лотос, плодове от лилия и стръкове папирус. Заможните хора обаче не се задоволявали с толкова проста храна и обедите и вечерите им можели да бъдат пищни — на фараонската трапеза се предлагат многобройни видове птици — патици, гъски, гълъби, пъдпъдъци, както и месо, най-вече говеждо, на което египтяните били големи потребители. Рибата от Нил не била ценена навсякъде еднакво, но можела да се яде или печена или просто сушена и осолена. Заедно с различните зеленчуци и пресните и сушени плодове се поднасяли и сладкиши на основата на мед и зърна от рожков, които служели за подсладител. Що се отнася до млечните продукти, не може да се каже със сигурност дали маслото и сиренето са били известни.

Египтяните вероятно се хранели три пъти дневно, но не се знае кое хранене е било най-важно за тях; всички ястия се ядели с пръсти и на разположение на сътрапезниците се поставяли съдове за изплакване.

Вижте също 
 Земеделие
 Дървета
 Напитки
 Зърнени култури
 Растения

Храна